CELEX: C2006/074/54
Language: et
Date: 2006-03-25 00:00:00
Title: Kohtuasi T-6/06:  13. jaanuaril 2006  esitatud hagi — Mopro-Nord GmbH versus komisjon

25.3.2006   
            
            
               ET
            
            
               Euroopa Liidu Teataja
            
            
               C 74/29
            
         13. jaanuaril 2006 esitatud hagi — Mopro-Nord GmbH versus komisjon
   (Kohtuasi T-6/06)
   (2006/C 74/54)
   Kohtumenetluse keel: saksa
   Pooled
   
      Hageja: Mopro-Nord GmbH (Altentreptow, Saksamaa) (esindajad: advokaadid L. Harings ja C. H. Schmidt)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada kostja 6. septembri 2005. aasta otsuse riigiabi nr N 363/2004 (ELT 2005, C 262, lk 5) kohta punktid 25–27 osas, mis tuginevad Saksa ametiasutuste väidetele, et kulutused, mis tehti eelnevalt teatamist nõudva abi kohta enne komisjonilt heakskiidu saamist, ei ole investeerimistoetuse (investeerimisabi) suhtes abikõlblikud;
            
         
               —
            
            
               teise võimalusena tühistada kostja 6. septembri 2005. aasta otsus riigiabi nr N 363/2004 (ELT 2005, C 262, lk 5) kohta terves ulatuses;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja vaidlustab komisjoni 6. septembri 2005. aasta otsuse C(2005) 3310 lõplik, mis puudutab riigiabi nr N 363/2004 vadaku rafineerimistehase ehitamiseks. Riigiabi saajaks on Mopro-Nord GmbH Mecklenburg-Vorpommernis. Vaidlustatud otsuses teavitas komisjon Saksa Liitvabariiki, et viimase teatatud riigiabi on ühisturuga kokkusobiv. Hageja vaidlustab otsuse eelkõige osas, mis tugineb Saksa ametiasutuste väidetele, et kulutused, mis tehti eelnevalt teatamist nõudva riigiabi kohta enne komisjonilt heakskiidu saamist, ei ole investeerimistoetuse (investeerimisabi) suhtes abikõlblikud.
   Hageja väidab oma hagi toetuseks, et kostja on asjaolud tuvastanud valesti. Hageja leiab, et rikutud on EÜ artiklis 253 sätestatud põhjendamiskohustust ning õiguskindluse põhimõtet. Peale selle on komisjon rikkunud vaidlustatud otsuses määruse nr 659/1999 (1) artikli 4 lõiget 3 ning hea halduse tava. Lisaks rikub vaidlustatud otsus EÜ artikli 87 lõike 3 punkti c seoses ühenduse raames antava riigiabiga põllumajandussektoris. (2) Lõpuks leiab hageja, et komisjoni otsus rikub õiguspärase ootuse põhimõtet ning diskrimineerimise keeldu.
   
      (1)  Nõukogu 22. märtsi 1999. aasta määrus (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (EÜT L 83, 27.3.1999, lk 1).
   
      (2)  EÜT 2000, C 28, lk 2 ning EÜT 2000, C 232, lk 19.